钦定古今图书集成/明伦汇编/官常典/第755卷 > 刘之勃
## 钦定古今图书集成/明伦汇编/官常典/第755卷 > 刘之勃

按《明外史》本传：“之勃，字安侯，凤翔人。崇祯七年进士。
授行人，擢御史。帝颇崇信二氏，之勃言仙佛之道，大
要清静慈悲。陛下取其清静者以治心，慈悲者以救
世，是则大圣人作用，非真向缁流羽客祈福祐也。近
者传闻为营殿阁，修斋醮。方今天下兵荒，流移满道，
土木斋醮之费，实足救亿万人身命。乞斥以养饥民”，
佐军需。疏出，时论韪之。俄上《节财六议》，言：“先朝马万
计，草场止五六处。今马渐少，场反增二倍。可节省者
一。水衡工役费，岁几百万。近奉明旨，朝廷不事兴作，
而节慎库额，数袭为常。可节省者二。诸镇兵马时败
溃，而饷额不减，虚伍必多。可节省者三。光禄宴享赐
赉，大抵从简，而监局厨役多冗滥，可节省者四；三吴
织造、泽、潞机杼，以及香蜡、药材、陶器，无岁不贡。积之
内为废物，输之下皆金钱，可节省者五。军前监纪、监
军、赞画之官，不可数计。平时则以一人而糜千百人
之饷，临敌又以千百人而卫一人之身，耗食兼耗兵，
可节省者六。”诏所司议行。寻劾剿寇总督丁启睿、保
定总督张庆臻、河南巡抚高名衡、山东巡抚王公弼，
皆庸劣无能。帝以临敌不宜更易，不纳其言。御史徐
殿臣两疏论大学士魏照乘，照乘力辨之。勃谓大臣
不当争辨，帝责以妄议，然照乘卒谢去。又疏陈东厂
三弊，言：“自东厂司缉访，而内五城、外巡按以及刑部
大理，皆不能举其职，此不便于官守。奸民千里首告，
假捏姓名，一纸株连，万金立罄。此不便于民生。子弟
讦父兄，奴仆讦家主，部民讦官长，东厂皆乐闻，此不
便于国体。”帝即令饬行。未几，出按四川，列城多遭乱，
之勃尽心抚绥。十六年秋，类报灾异，力请缓赋省刑。
言：“失城之狱，大辟至二十九人，不能无冤。乞敕部速
议，容臣平反，亦弭灾一术。”时不能用。明年正月，张献
忠大破川中郡邑。四月，闻都城失守，人心益恟惧。举
人杨锵、刘道贞等谋拥蜀王至澍监国，之勃不可，跃
入池中，议乃寝。八月，贼逼成都，之勃与巡抚龙文光
等分陴拒守。总兵官刘镇藩出战而败。贼遂穴城，实
以火药，又刳大木长数丈者合之，缠以帛，贮药向城
楼。之勃厉众奋击，贼却二、三里。众皆喜，以为将去也。
初九日黎明，火发，北楼陷，木石飞蔽天，守陴者皆散。
贼遂入城，蜀王率妃妾投井死，镇藩出城赴水死，之
勃等俱被执。贼以之勃同乡，欲用之。之勃劝以不杀
百姓，改邪从正，辅立蜀世子。贼不从，遂大骂而死。时
福王立于南京，擢之勃右佥都御史巡抚四川，已不
及闻矣。